Predkladacia správa

Národná rada Slovenskej republiky na základe čl. 86 písm. m) Ústavy Slovenskej republiky uznesením č. 1294 z 15. marca 2022 vyslovila súhlas s prítomnosťou zahraničných ozbrojených síl členských krajín NATO na území Slovenskej republiky za účelom ich pôsobenia v rámci mnohonárodnej bojovej skupiny NATO. V reakcii na závery mimoriadneho summitu NATO schválila Národná rada Slovenskej republiky uznesením č. 1408 zo 4. mája 2022 navýšenie počtu príslušníkov zahraničných ozbrojených síl pôsobiacich v mnohonárodnej bojovej skupine NATO.

	Týmito uzneseniami bol udelený súhlas s prítomnosťou príslušníkov ozbrojených síl Českej republiky, Spojených štátov amerických, Spolkovej republiky Nemecko, Poľskej republiky a Slovinskej republiky na území Slovenskej republiky. V reakcii na  ponuky ďalších štátov na zapojenie do mnohonárodnej bojovej skupiny NATO a s tým súvisiacej potreby flexibility predmetného mandátu sa týmto materiálom navrhuje rozšíriť súhlas s prítomnosťou zahraničných ozbrojených síl tak, aby sa vzťahoval na ozbrojené sily z členských štátov NATO, Švédska a Fínska, ktoré sa na území Slovenskej republiky budú nachádzať pri plnení úloh v rámci NATO.  

Z dôvodu, že prípadná odplatnosť, resp. refundácia nákladov v rámci vzájomnej spolupráce sú podmienené samostatnou zmluvou v súlade s právnym poriadkom štátov zmluvných strán, nemá predložený návrh žiadny finančný vplyv na rozpočet verejnej správy, ani vplyv na podnikateľské prostredie. Materiál nemá sociálne vplyvy, nemá vplyvy na životné prostredie, informatizáciu ani na manželstvo, rodičovstvo a rodinu. 

Vzhľadom na skutočnosť, že uvedený návrh nemá žiaden zo sledovaných vplyvov, nebol predmetom predbežného pripomienkového konania. Materiál bol predmetom medzirezortného pripomienkového konania a na rokovanie Bezpečnostnej rady a vlády Slovenskej republiky bol predložený bez rozporov. 

Vláda Slovenskej republiky vyslovila súhlas s materiálom uznesením č. 26 zo 16. januára 2023. 
 
[bookmark: _GoBack]
